Vrae oor voorgenome skorsing van Paulse | George Herald
Vrae oor voorgenome skorsing van Paulse
Journalist Hannes Visser, Oudtshoorn Courant | Thursday, 04 July 2019, 09:27
Oudtshoorn se munispale bestuurder, Allen Paulse (links) en burgemeester, Colan Sylvester, tydens 'n vorige mediakonferensie. Foto: Hannes Visser
OUDTSHOORN NUSU - Die voorneme van die Oudtshoorn-stadsraad verlede Vrydag, 28 Junie, om Allen Paulse, munisipale bestuurder, te skors het opslae gemaak.
Sedert dit bekend geword het dat Paulse 'n brief ontvang het waarin hy sewe dae gegee word om redes aan te voer waarom hy nie geskors moet word nie het vrae, aantygings en gerugte oral opgeduik.
Nasionale media het 'n mediaverklaring van die ANC in die Wes-Kaap as basis van 'n hele aantal berigte gebruik.
In die verklaring voer die ANC aan dat die DA van Paulse ontslae wil raak omdat hulle nie daarin geslaag het om die gemeenskap te dien nie.
Die ANC se hoofsweep in Oudtshoorn, Jongilizwe Tyatya, het in die verklaring gesê dat Oudtshoorn onder leiding van die DA en die burgemeester, Colan Sylvester, sedert 2016 agteruitgegaan het.
In teenstelling hiermee het die DA se voorsitter van die staande kommissie vir plaaslike regering in Kaapstad op 27 Junie 'n verklaring uitgereik waarin hy sê dat die huidige administrasie Oudtshoorn se finansiële posisie binne drie jaar vanaf 'n negatiewe balans van R110 miljoen omgeswaai het tot 'n positiewe balans van R98 miljoen.
Op plaaslike vlak vra organisasies en inwoners wat die werklike redes is vir die stap om van Paulse ontslae te raak. Daar was groot verwagting dat 'n mosie van wantroue verlede Vrydag tydens 'n raadsvergadering deur opposiepartylede in die DA-speaker, Julia le Roux, ingestel sou word. Die mosie is egter sonder 'n verduideliking aan die media Vrydagoggend voor die vergadering deur SARCO se raasdslid, Jevan Juthe, teruggetrek.
Die raadsbesluit om Paulse in kennis te stel van die voorneme om hom te skors, het Vrydag tydens die raadsvergadering in komitee plaasgevind. Dieselfde middag het inligting by die media uitgekom wat daarop gedui het dat die besluit nie deur al die DA-raadslede ondersteun is nie. Die besluit is egter met 'n meerderheidstem van DA-raadslede deurgevoer. Volgens die ANC se verklaring het die raadslid van die EFF ook die besluit ondersteun. Dit kon egter nie deur die Oudtshoorn Courant bevestig word nie.
Navrae wat Maandag aan die Wes-Kaapse minister van plaaslike regering, Anton Bredell, gestuur is, is na die munisipaliteit as werkgewer van Paulse verwys. In 'n verklaring het die munisipale woordvoerder, Ntobeko Mangqwengqwe, bevestig dat Paulse volgens 'n raadsbesluit sewe dae geleentheid gegun word om redes te verskaf waarom hy nie geskors moet word nie.
Volgens die verklaring sê Colan Sylvester dat Paulse voorkomend geskors word, maar dat die raad nie tans beweringe oor wangedrag teen Paulse kan bekendmaak nie.
Paulse is sedert verlede week met siekteverlof tot 6 Julie. Die direkteur van korporatiewe dienste, Reginald Smith, neem waar as munispale bestuurder tydens Paulse se afwesigheid.
Paulse het op 'n telefoniese navraag van die Oudtshoorn Courant 'n susterskoerant van die George Herald gesê hy kan nie op hierdie stadium kommentaar lewer nie aangesien korrespondensie tussen hom en die raad nog moet plaasvind. Die DA het teen Woensdag nie gereageer op 'n navraag oor gerugte dat daar verdeeldheid onder die DA-raadslede is nie.